《醉中放歌五章 其五》
明代·胡应麟

君不见东王公，金茎琼醴延青童。君不见西王姥，高宴瑶池万妆舞。

白云在天丘陵出，青雀翻飞报汉武。列仙群圣三百六，笑揖天姝美如玉。

东方小儿下界游，蟠桃三熟仍三偷。暂解貂裘换云液，我欲乘风上八极。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。